b'\n_START_ARTICLE_\n\xc4\x8crni zalubnik\n_START_SECTION_\nOpis\n_START_PARAGRAPH_\nGre za valjastega hro\xc5\xa1\xc4\x8da , ki meri v dol\xc5\xbeino med 3,5 in 5,5 mm in v \xc5\xa1irino okoli 1,4 mm. Obi\xc4\x8dajna barva je \xc4\x8drna ali temno siva, antene in noge so rde\xc4\x8dkaste barve. Mladi hro\xc5\xa1\xc4\x8dki so po celotnem telesu rde\xc4\x8dkaste barve, kasneje pa potemnijo. Elitre, prednji del glave in predprsje so posejani z drobnimi vdolbinicami. Glava je obrnjena navzdol, tako da se je z vi\xc5\xa1ine prakti\xc4\x8dno ne vidi. Ril\xc4\x8dek je kratek in ni zna\xc4\x8dilno podalj\xc5\xa1an. Jaj\xc4\x8deca so belkasta in v dol\xc5\xbeino dose\xc5\xbeejo manj kot 1 mm. Larve so bele z rde\xc4\x8dkasto glavo. Nimajo nog in so zvite v obliki \xc4\x8drke c. Buba je rumenkasto bele barve in je posejana z bodicami.\n_START_SECTION_\nBiologija\n_START_PARAGRAPH_\n\xc4\x8crni zalubnik se hrani s skorjo mladih drevesc, ki jo odstranjuje tik nad koreninsko krono, zlasti s floemom. Naseli se tudi v \xc5\xa1tore, debla in podrto drevje. Najraje se hrani z lubjem iglavcev, med katerimi ima najraje vrsto Pinus radiata. Na\xc5\xa1li so ga tudi na drevesih bele jelke (Abies alba), Araucaria cunninghamii, Chamaecyparis lawsoniana, navadni macesen (Larix decidua), Picea sitchensis, duglaziji (Pseudotsuga menziesii) in obalni sekvoji (Sequoia sempervirens)._NEWLINE_Razmno\xc5\xbeevanje poteka v notranjem delu drevesne skorje. Samica za jaj\xc4\x8deca na stiku skorje z lesom izkoplje okoli 13 cm dolgo galerijo. Samec iz rova odstrani ostanke lesa, nato pa se s samico parita. Po parjenju samica v galerijo odlo\xc5\xbei okoli 100 jaj\xc4\x8dec, vsakega v svoj prostor\xc4\x8dek. Iz jaj\xc4\x8dec se izvalijo li\xc4\x8dinke, ki se obi\xc4\x8dajno razvijajo 8 do 10 tednov, lahko pa tudi ve\xc4\x8d kot eno leto, odvisno od temperature. Med tem ko rastejo se galerija podre in li\xc4\x8dinke ostanejo zdru\xc5\xbeene v enem prostoru, kjer se kasneje zabubijo. Po pribli\xc5\xbeno dveh tednih se iz bub izle\xc5\xbee nov rod odraslih hro\xc5\xa1\xc4\x8dkov._NEWLINE_Odrasel hro\xc5\xa1\xc4\x8d je dober letalec in se lahko hitro raz\xc5\xa1iri v iskanju novih gostiteljskih dreves. Pri iskanju si pomaga z vohom, saj ga privla\xc4\x8dijo hlapljive komponente eteri\xc4\x8dnih olj, kot so \xce\xb2-pinen, komponenta terpentina.\n_START_SECTION_\n\xc5\xa0kodljivec\n_START_PARAGRAPH_\nNajve\xc4\x8d \xc5\xa1kode \xc4\x8drni zalubnik povzro\xc4\x8da na mladih drevescih, saj jim z odstranjevanjem skorje ob vzno\xc5\xbeju rastline zadaja resne po\xc5\xa1kodbe, zaradi katerih ve\xc4\x8dina takih drevesc odmre, pre\xc5\xbeivela pa na po\xc5\xa1kodovanih mestih izlo\xc4\x8dajo smolo, njihove iglice pa postanejo krhke, deformirane in razbarvane. Pri ve\xc4\x8djih drevesih najve\xc4\x8d \xc5\xa1koce povzro\xc4\x8da s tem, da v rane zana\xc5\xa1a spore razli\xc4\x8dnih gliv, ki razbarvajo les in mu s tem zmanj\xc5\xa1ujejo vrednost na trgu. Najve\xc4\x8d \xc5\xa1kode v tem pogledu povzro\xc4\x8da na drevesih iz rodu Ophiostoma._NEWLINE_Doslej poizkusi biolo\xc5\xa1kega nadzora s plenilskimi \xc5\xbeu\xc5\xbeelkami niso bili uspe\xc5\xa1ni. Tako kot glavno oro\xc5\xbeje v boju proti \xc4\x8drnemu zalubniku ostaja zgodnje opa\xc5\xbeanje \xc5\xa1kodljivca. Po odkritju je potrebno uporabiti kemi\xc4\x8dne metode zatiranja, med katere sodi tudi zaplinjanje hlodovine s fosfinom, ki je u\xc4\x8dinkovita sodobna altrenativa metil bromidu, ki \xc5\xa1koduje ozonskemu pla\xc5\xa1\xc4\x8du. V uporabi so tudi pasti, napolnjene s terpentinom.'